Bloem-vrou verdwyn spoorloosNatasha Mans (Foto verskaf aan Maroela Media) Natasha Mans (41), ma van die 15-jarige Noeline Koekemoer wat in April 2015 in haar ouerhuis in Bloemfontein wreed verkrag en vermoor is, word al vyf dae lank vermis. Mans se lewensmaat het Dinsdag aan Maroela Media gesê Natasha het verlede Donderdag, op 31 Mei, ŉ werker gaan aflaai, teruggekeer huis toe en daarna spoorloos verdwyn. Sy het in die Groenvlei-gebied in Bloemfontein gaan stap en nie weer teruggekeer huis toe nie. Volgens hom is sy laas tussen 10:00 en 11:00 die oggend gesien. Sy het ŉ denim en ŉ oortrektop aangehad. Mans het ŉ tatoeëermerk op haar regterarm, ŉ kruis van ongeveer 8 cm x 4 cm groot met die datum van Noeline se afsterwe, 7 April 2015, daarby. Enigiemand met inligting oor waar Mans haarself bevind word versoek om speurder Mokhele te skakel by 060 340 0135 of ao Liebenberg by 071 682 5063. Maroela Media het vroeër berig Moses Maoka (37) is twee lewenslange vonnisse opgelê vir die moord en verkragting van Noeline. Hy is ook tot ŉ bykomende nege jaar tronkstraf gevonnis op drie aanklagte van huisbraak. Natasha het op Noeline se liggaam afgekom. Hulle het saam in ŉ woonstel op ŉ kleinhoewe in Bainsvlei gewoon. Maoka was voorheen ŉ werker op die kleinhoewe en het Noeline en haar ma geken.